בס"ד, מוצאי שבת קודש נצבים-וילך תשפ"ו; במוצאי מנוחה קדמנוך תחילה

סיום פרק "העור והרוטב", וסוגיות טומאת אוכלין
טומאה וטהרה: איסור, מצוה וקדושה
1. שלהי הקדמת הרמב"ם לפירוש מסכת כלים: "הנה נתבאר לך שהדבר עצמו קשה ואפילו בזמנים הקדומים, והתבונן באמרם עתידה תורה שתשתכח מישראל על שכחת דיני הטומאה והטהרה. וכן כאשר צוה ה' יתעלה את הנביא לשאול על כך אמר לו שאל נא את הכהנים תורה, הרי תורה בסתם הוא הדיון בטומאה וטהרה וידיעת משפטיהן. וכך אמרו עוד בטומאות ובטהרות הן הן גופי תורה, ומדוע לא? והן הסולם לרוח הקדש כמו שאמרו טהרה מביאה לידי קדושה וכו'. והבאתי לך כל הדברים הללו כדי שלא יעלה על דעתך שהדבור בענינים אלה כמו הדבור בסוכה או לולב או בשבועת השומרין ושבועת הדיינין ותביט עליו בעיון ראשון ותדמה שכבר השגת משהו, וגם שלא יהא קל בעיניך מה שתשיג מן התועליות כאשר תשיגם".

א. האם יש איסור להיטמא?
2. ויקרא י"א ח': "מִבְּשָׂרָם לֹא תֹאכֵלוּ וּבְנִבְלָתָם לֹא תִגָּעוּ טְמֵאִים הֵם לָכֶם".
3. פירוש רבינו חיים פלטיאל מבעלי התוספות, שם: "ובנבלתם לא תגעו. תימא אם הזהיר על הנגיעה למה הוצרך להזהיר על האכילה דכיון דלא יגע היאך יאכל, ועוד דכתיב לגר אשר בשעריך תתננה ואכלה, ונתינה משמע מיד ליד א"כ היאך הזהיר על הנגיעה. וי"ל דקאמר ליה עיצה טובה שלא יגע כדי שלא יבא לידי אכילה, סחור סחור לכרמא לא תקרב".
4. רש"י שם (וכעין זה ברשב"ם): "ובנבלתם לא תגעו - יכול יהו ישראל מוזהרים על מגע נבלה, תלמוד לומר אמור אל הכהנים וגו' (ויקרא כא א), כהנים מוזהרין ואין ישראל מוזהרין. קל וחומר מעתה ומה טומאת מת חמורה, לא הזהיר בה אלא כהנים, טומאת נבלה קלה לא כל שכן. ומה תלמוד לומר לא תגעו, ברגל. זהו שאמרו חייב אדם לטהר עצמו ברגל".
5. רמב"ן שם: ובנבלתם לא תגעו - אינה אזהרה לאסור לנו הנגיעה, אבל יאמר ובנבלתם לא תגעו כי טמאים הם לכם, כלומר לא תגעו בהם בלתי אם תטמאו. והענין, לומר שיחשוב כל נוגע בהם שהוא טמא, ויזהר מן המקדש ומן הקדשים. ושמא המדרש שאמרו רבותינו (תורת כהנים פרק ד ט) ובנבלתם לא תגעו, ברגל, כלומר שלא תגעו בו בשעה שאתם חפצים להיות טהורים, כי טמאים הם ולא תעלו בהם לרגל, אבל אין הנגיעה נמנעת בלאו, שאין הנוגע בנבלה ברגל מן הלוקין את הארבעים. ומה שאמרו (ר"ה טז ב) חייב אדם לטהר עצמו ברגל, מצוה מדברי סופרים, ואין בזה מן התורה עשה או לא תעשה, זולתי מצות העלייה. או שיהא ובנבלתם לא תגעו ברגל אסמכתא, כשאר אסמכתות הרבה ששנויות שם בת"כ". 
6. רמב"ם טומאת אוכלין, ט"ז ח'-י': "כל הכתוב בתורה ובדברי קבלה מהלכות הטומאות והטהרות אינו אלא לענין מקדש וקדשיו ותרומות ומעשר שני בלבד, שהרי הזהיר את הטמאין מליכנס למקדש או לאכול קודש או תרומה ומעשר בטומאה; אבל החולין אין בהן איסור כלל, אלא מותר לאכול חולין טמאין ולשתות משקין טמאים, הרי נאמר בתורה והבשר אשר יגע בכל טמא לא יאכל, מכלל שהחולין מותרין שאינו מדבר אלא בבשר קדשים, א"כ מפני מה נאמר הראשון שבחולין טמא והשני פסול לא שיהיה אסור באכילה אלא למנות ממנו לתרומה ולקדש שאם נגע שני של חולין בתרומה פסלה ועשאה שלישי, וכן אם נגע באוכלין של קדש טימאן ועשאן שלישי כמו שביארנו, וכן האוכל אוכל שני של חולין אם נגע בתרומה פסלה. 
כשם שמותר לאכול חולין טמאים ולשתותן כך מותר לגרום טומאה לחולין שבא"י, ויש לו לטמא את החולין המתוקנין לכתחלה, וכן מותר לאדם ליגע בכל הטומאות ולהתטמא בהן, שהרי הזהיר הכתוב את בני אהרן ואת הנזיר מהתטמא במת מכלל שכל העם מותרין, ושאף כהנים ונזירים מותרין להתטמא בשאר טומאות חוץ מטמא מת. 
כל ישראל מוזהרין להיות טהורים בכל רגל מפני שהם נכונים ליכנס במקדש ולאכול קדשים, וזה שנאמר בתורה ובנבלתם לא תגעו ברגל בלבד ואם נטמא אינו לוקה אבל בשאר ימות השנה אינו מוזהר".



ב. הפולמוס עם הקראים
7. אבן עזרא שם: "ובנבלתם לא תגעו והכתוב לא הזכיר הנוגע שיטמא עד הערב, רק מדברי קבלה ידענו זה. והנה הנוגע בזדון יש עליו מלקות, כי הוא עבר על לא תעשה". 
8. מהדיר תורת חיים, שם: "צריך עיון, דהא מפורש שאין ישראל מוזהרים על מגע נבלה. וגם ראב"ע בעצמו בספר יסוד מורא כתב ואין על הנוגע כרת או מלקות. וראה בספר תורה שלמה, שכתב שחסר כאן בדברי הראב"ע שזהו פירוש הקראים, וכוונתו לדחותו". 
9. ספר הכוזרי, מאמר ג' מ"ח-מ"ט: "אמר הכוזרי: עם כל זה טוב הוא בעיני לדעת למה צוה השם השמירה מן הטומאות.
אמר החבר: הטומאה והקדושה שני ענינים זה כנגד זה, לא ימצא האחד אלא בהמצא השני, ומקום שאין קדושה אין טומאה, כי ענין הטומאה איננו כי אם דבר שאסר על בעליו לנגוע בדבר מדברי הקדושה ממה שהוא מקודש לאלהים, כמו הכהנים ומאכלם ומלבושם והתרומות והקרבנות ובית המקדש וזולת זה הרבה. וכן ענין הקדושה דבר שאסר על בעליו לנגוע בדברים רבים ידועים ומפורסמים, ורוב מהם תלויים במעמד השכינה, וכבר חסרנו אותה, ומה שאצלנו היום מאיסור שכיבת הנדה והיולדת, אינו מפני הטומאה אבל היא מצוה גרידה מאת הבורא ... וכן אסורה עלינו הנבלה ולא מפני טומאתה אבל מצוה גרידא באיסור הנבלה, ותנאי הטומאה תוספת, ולולא שאמרו: עזרא תקן טבילה לבעלי קריין, לא היינו חייבין בה חובת התורה אך חיוב טהרה ונקיות ... ואם לא היו המצות אצלנו קשורות בגבולים שלא יעברום, לא היה מובטח מהכנס בה מה שאין ממנה, ויוצא ממנה קצת מה שיש בה ... בעיני הקראים ... על כן לא תהלך אחר סברתך והקשתך בתולדות המצות, פן תפול בספקות יביאוך למינות, ולא תסכים דעתך עם חבריך בדבר מהם, כי לכל אחד מבני אדם סברא והקשה".

ג. טהרה, קדושה וחסידות
10. רמב"ן ויקרא, שם: "ועוד שנוי שם (פרק ד י) אחרים אומרים יכול אם נגע אדם בנבלה ילקה ארבעים, תלמוד לומר ולאלה תטמאו (פסוק כד), יכול אם ראה אדם את הנבלה ילך ויטמא, תלמוד לומר ובנבלתם לא תגעו, הא כיצד, הוי אומר רשות. וזה עיקר הדין מן התורה".
11. שיעורי הרא"ל טהרות, מושגי יסוד א': "את המשמעות הזו של המונח רשות, ניתן לישם גם במסקנת התורת כהנים על פי ההבנה השניה: ההו"א היתה שטומאת נבלה זה נושא נייטרלי, והמסקנה היא שזו רשות, דהיינו איסור של לאו פורמלי אין פה - אתה רשאי להיטמא לנבלה, אבל הרשות הזו מעוגנת באופן ברור בנימה ערכית של שאיפה להתרחק מטומאת נבלה". 
12. רמב"ם טומאת אוכלין, ט"ז י"ב (ההלכה האחרונה בספר טהרה): "אף על פי שמותר לאכול אוכלין טמאין ולשתות משקין טמאים, חסידים הראשונים היו אוכלין חולין בטהרה ונזהרין מן הטומאות כולן כל ימיהם והן הנקראים פרושים ודבר זה קדושה יתירה היא ודרך חסידות שיהיה נבדל אדם ופורש משאר העם[footnoteRef:1] ולא יגע בהם ולא יאכל וישתה עמהם, שהפרישות מביאה לידי טהרת הגוף ממעשים הרעים, וטהרת הגוף מביאה לידי קדושת הנפש מן הדעות הרעות, וקדושת הנפש גורמת להדמות בשכינה, שנאמר והתקדשתם והייתם קדושים כי קדוש אני ה' מקדשכם". [1:  ישנם נימוקים שונים בראשונים למעלה באכילת חולין על טהרת הקודש, ועסקנו בהם בהרחבה בדף המקורות לעיל בדף ל"ד. הבאנו שם גם כמה מן ההיבטים הרעיוניים באכילת חולין בטהרה. ] 

13. ספר בעלי הנפש לראב"ד, פתיחה לשער הקדושה: "ואומר תחלה כי הטומאות הם שני פנים. גם הטהרות שני פנים. הטומאות הנמצאות במשוש ושלא במשוש. כגון מגע נבלות והיסטן ומגע שרצים ומשכבות ומושבות בזב וזבה ומצורע וראיית הקרי וטומאת המת. וכן העובר עברות כגון הבא על העריות והאוכל דברים האסורים, אלה הטומאות שהן במישוש, כי הבא על העריות והאוכל את הדברים האסורין נקרא טמא כדכתיב בפרשת עריות (ויקרא יח, כד) אל תטמאו בכל אלה, ובפרשת שרצים (ויקרא יא, מג) כתיב ולא תטמאו בהם ונטמתם בה. והטומאה שהיא שלא במישוש כגון ראיית העינים ושמיעת האזנים ומבטא השפתים בדבר שאין ראוי לו לראות ולא לשמוע ולא לדבר בו, והרהור הלב בדברים שהם של איסור. גם הטהרה נמצאת במשוש ושלא במשוש, כי טהרת המגעות וההיסטות והקרי והנגעים וטומאת המת היא על ידי טבילות והזאות ושאר ענינים המפורשים במצורע, וזו היא טהרת המישוש. והטהרה שהיא שלא במשוש היא פרישת העברות והאיסורין ונקיות הלב והמחשבה והלשון ועצימת עינים ואטימת האזנים מראות ברע ומשמוע. וכל אלו הם נקראים טהורים כדכתיב (ויקרא טז, ל) מכל חטאותיכם לפני ה' תטהרו, וכתיב (עזרא לו, כה) מכל טומאותיכם ומכל גלוליכם אטהר אתכם, וכתיב (חבקוק א, יג) טהור עינים מראות ברע, וכתיב (משלי כב, יא) אוהב טהר לב, וכתיב (תהלים כד, ד) נקי כפים ובר לבב. ואם הוזהר האדם מהם נקרא טהור, ואת שאינו נזהר נקרא טמא. ומי שהוא מדבר דברים שאינם ראוים לו נקרא טמא שפתים, גם הנזהר מזה נקרא טהור שפתים. נמצאת הטומאה שני פנים והטהרה שני פנים. אלא שיש מעלה בין פרישת טומאת העברות והאיסורין לפרישת הטומאות האחרות, כי הפורש מן המגעות וההסיטות ושאר הטומאות הדומות להם נקרא טהור לבד כדכתיב (ויקרא יד, ח) ורחץ במים וטהר. אבל הפורש מן העברות והאיסורין נקרא טהור וקדוש. טהור, כאשר אמרנו. וקדוש, דכתיב בפרשת עריות (ויקרא כ, ז) והתקדשתם והייתם קדושים".
14. מסילת ישרים, פרק ט"ז[footnoteRef:2]: "הטהרה היא תיקון הלב והמחשבות. וזה הלשון מצאנוהו אצל דוד שאמר (תהלים נא): לב טהור ברא - לי אלקים. וענינה שלא יניח האדם מקום ליצר במעשיו, אלא יהיו כל מעשיו על צד החכמה והיראה ולא על צד החטא והתאוה". [2:  על פי גירסת הרמח"ל בברייתא, הטהרה מביאה לידי חסידות. ] 

15. מהרש"א עבודה זרה, דף כ': "ואמר טהרה מביאה לידי קדושה והיא הסעודה שצריך האדם לקדש באכילתו וכן כתיב באסורי מאכלות והתקדשתם והייתם קדושים וגו' וס"פ אלו דברים דרשינן ליה בקדושת הסעודה והתקדשתם אלו מים הראשונים, שצריך האדם לאכול חוליו בקדושה על טהרת תרומה, ורמזו בזה קדש עצמך במותר לך; ולא אמרו במותר סתם, שכוונו בו קדש עצמך במותר לך ואסור לאחרים כגון לכהנים, אבל המותר לכל אין לאדם לאסור על עצמו; וז"ש טהרה, שהוא לימוד תורה בטהרה כמ"ש, מביאה לידי קדושה דסעודת ת"ח הוא אחר לימוד תורה".
16. אורות התשובה, י' א': "תשובה שלמה באמת צריכה היא להסתכלות עליונה, להתעלות ליקר העולם המלא אמת וקדש, וזה א"א כ"א ע"י עסק מעמקי התורה והחכמה האלהית ברזי עולם. אמנם צריכים לזה לנקיון גופני, לטהרה מדותית, בתור עוזרים, שלא יעיבו ענני התאוה את הזוהר השכלי. אבל ראשית לכל ההופעות מוכרחת לבא התורה, ודוקא התורה העליונה, שרק היא משברת את כל מחיצות הברזל שבין האדם היחיד והצבור לבין אביהם שבשמים".
17. רא"ש ראש השנה, ד' י"ד: "ירושלמי בפ"ק דשבת (הלכה א) ר' חייא רבה מפקיד לרב אי את יכול למיכל כולה שתא בטהרה אכול ואי לא אכול שבעה ימים בשתא וכתב ראב"י העזרי ז"ל קבלתי שאלו שבעה ימים הן שבין ראש השנה ליום הכפורים על כן נהגו באשכנז אף אותן שאין נזהרין מפת של נכרים כל השנה בעשרת ימי התשובה נזהרין".
18. טור אורח חיים, תר"ג: "וקורא אותן ז' ימים לפי שבר"ה לא היה צריך להזהיר לאכול בטהרה שפשיטא שיאכל בטהרה שחייב אדם לטהר עצמו ברגל ולא נשאר עדיין אלא ז' ימי חול שהוצרך להזהירו עליהן וע"כ נוהגין באשכנז שאף מי שאינו נזהר מפת של עו"ג בעשי"ת הוא נזהר".
19. שולחן ערוך ורמ"א אורח חיים, תר"ג א': "אף מי שאינו נזהר מפת של כותים, בעשרת ימי תשובה צריך ליזהר. הגה: ויש לכל אדם לחפש ולפשפש במעשיו ולשוב מהם בעשרת ימי תשובה; וספק עבירה צריך יותר תשובה מעבירה ודאי, כי יותר מתחרט כשיודע שעשה משאינו יודע, ולכן קרבן אשם תלוי הוצרך להיות יותר ביוקר מחטאת (ד"ע ורבינו יונה ריש ברכות)".
20. [bookmark: _GoBack]מגן אברהם, שם: "ושל"ה דף ס"ז כ' שהחסידים נהגו לאכול חולין בטהרה ואף שכלנו טמאי מתים, מ"מ יאכל דגן שלא הוכשר ונילוש במי פירות וישוח וישתה מן הבאר שלא יגע בהם ויטמאם עכ"ל, וצ"ע דנטמאו בפיו כדאי' בקידושין דף כ"ה ובכמה דוכתי".
